Jana Strydom gesels oor haar gunsteling-sepies | SARIE
Jy het omtrent in elke Suid- Afrikaanse sepie gespeel, geniet jy dié medium?
Egoli sal altyd 'n spesiale plek in my lewe hê. Dit was my eerste televisierol en wát 'n geoliede masjien. Die karakter Helena Moolman in 7de Laan op SABC2 was 'n goeie ondervinding. Die Laan is so 'n over the top, kleurryke en gelukkige genre van seep.
Dr. Lisa du Toit, die arts van Dokters Sonder Grense in Binnelanders op M-Net, was een van my vervullendste sepie-karakters. Sy was so lewensgetrou. Dié reeks het baie relevante temas.
Om in 'n sepie te speel is harde werk, dit maak jou woordfiks en verg baie dissipline. Jy doen ook hope kamera-ondervinding op, want jy speel byna daagliks toneel. Die lekkerte is dat jy 'n konstante inkomste verdien en ontsaglik baie van die tegniese aspekte van televisie kan leer, mits jy jou oë en ore oophou.